ΚΑΝΟΝΙΣΜΟΣ (ΕΟΚ) αριθ. 2618/80 ΤΟΥ ΣΥΜΒΟΥΛΙΟΥ της 7ης Οκτωβρίου 1980 περί αναλήψεως ειδικής κοινοτικής ενεργείας περιφερειακής αναπτύξεως για τη συμβολή στη βελτίωση της ασφαλείας των προμηθειών σε ενέργεια ορισμένων περιφερειών της Κοινότητος δια της καλυτέρας χρησιμοποιήσεως των νέων τεχνολογιών στον τομέα της υδροηλεκτρικής ενεργείας και των εναλλακτικών πηγών ενεργείας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 724/75 του Συμβουλίου της 18ης Μαρτίου 1975 περί δημιουργίας Ευρωπαϊκού Ταμείου Περιφερειακής Αναπτύξεως(1), όπως τροποποιήθηκε από τον κανονισμό (ΕΟΚ) αριθ. 214/79(2), και ιδίως το άρθρο 13 παράγραφος 3,

την πρόταση της Επιτροπής(3),

τη γνώμη της Συνελεύσεως(4),

τη γνώμη της Οικονομικής και Κοινωνικής Επιτροπής(5),

Εκτιμώντας:

ότι το άρθρο 13 του κανονισμού (ΕΟΚ) αριθ. 724/75, (ο οποίος καλείται εφεξής "κανονισμός του Ταμείου"), προβλέπει, ανεξάρτητα από την ανά Κράτη Μέλη κατανομή των πόρων, όπως ορίζεται από το άρθρο 2 παράγραφος 3 περίπτωση α) του ιδίου κανονισμού, συμμετοχή του Ταμείου στη χρηματοδότηση ειδικών κοινοτικών ενεργειών περιφερειακής αναπτύξεως, συνδεδεμένων ιδίως με πολιτικές της Κοινότητος και με τα μέτρα που θεσπίζονται από αυτή, με σκοπό να λαμβάνεται καλύτερα υπόψη η περιφερειακή τους διάσταση ή να αμβλύνονται οι περιφερειακές τους επιπτώσεις-

ότι το ενδιαφερόμενο Κράτος Μέλος κοινοποίησε στην Επιτροπή τα στοιχεία τα σχετικά με τα περιφερειακά προβλήματα που δύνανται να αποτελέσουν αντικείμενο ειδικής κοινοτικής ενεργείας-

ότι κατά τη χρησιμοποίηση των πόρων του Ταμείου λαμβάνεται υπόψη η σχετική ένταση των περιφερειακών ανισοτήτων μέσα στην Κοινότητα-

ότι το Συμβούλιο, στο ψήφισμά του της 17ης Σεπτεμβρίου 1974 περί νέας στρατηγικής στην ενεργειακή πολιτική για την Κοινότητα(6), όρισε ως στόχο τη βελτίωση της ασφαλείας των προμηθειών σε ενέργεια-

ότι το Ευρωπαϊκό Συμβούλιο, που συνήλθε στο Στρασβούργο στις 21 και 22 Ιουλίου 1979, εξέφρασε την επιθυμία του να συνεχισθεί και να ενταθεί η προσπάθεια περιορισμού της καταναλώσεως πετρελαίου και, δια της εξοικονομήσεως ενεργείας, της αναπτύξεως της ιδίας παραγωγής και της προοδευτικής χρήσεως εναλλακτικών πηγών ενεργείας, να διατηρηθούν οι εισαγωγές της Κοινότητος κατά την περίοδο 1980 - 1985 σε ετήσιο επίπεδο ίσο ή κατώτερο του 1978-

ότι ο περιορισμός των εισαγωγών πετρελαίου δύναται να θίξει ιδιαίτερα εκείνα από τα Κράτη Μέλη της Κοινότητος που παρουσιάζουν σημαντικό ενεργειακό έλλειμμα και μεγάλη εξάρτηση από τις εισαγωγές πετρελαίου-

ότι η Ιταλία είναι ένα από τα Κράτη Μέλη αυτά και ότι, επί πλέον, τα εκεί αποθέματα εγκατεστημένης ηλεκτρικής ισχύος είναι ιδιαίτερα χαμηλά, και συνεπώς ο κίνδυνος διακοπής των προμηθειών σε περιόδους αιχμής καταναλώσεως είναι πολύ σημαντικός-

ότι η ανάπτυξη του Mezzogiorno, και ιδίως των ορεινών του περιοχών, απαιτεί την εγκατάσταση νέων δραστηριοτήτων με επακόλουθο μία αυξημένη κατανάλωση ηλεκτρισμού- ότι οι απώλειες κατά τη μεταφορά σε μεγάλες αποστάσεις του ηλεκτρισμού που παράγεται στον Βορρά είναι υψηλές, και συνεπώς είναι αναγκαίο να προωθηθεί η δημιουργία νέων εγκαταστάσεων τοπικής παραγωγικής ικανότητος-

ότι είναι αναγκαίο για την Κοινότητα να ενισχύσει δια μιας ειδικής κοινοτικής ενεργείας περιφερειακής αναπτύξεως τις εθνικές ενέργειες με σκοπό την καλύτερη χρησιμοποίηση των ενεργειακών πόρων των περιοχών αυτών-

ότι έχουν ήδη ληφθεί μέτρα στον τομέα της κοινής γεωργικής πολιτικής, και ότι θα πρέπει να πραγματοποιηθούν στις περιοχές αυτές άλλες παρεμβάσεις των Κοινοτικών Ταμείων, δυνάμενες να συνδυασθούν επωφελώς-

ότι η υιοθέτηση από τις δημόσιες αρχές βελτιωμένης τεχνολογίας (μικροστρόβιλοι) που επιτρέπει την εκμετάλλευση των μέχρι σήμερα υπό-χρησιμοποιουμένων υδροηλεκτρικών πόρων των περιοχών αυτών και η χρησιμοποίηση εναλλακτικών πηγών ενεργείας δύναται να συμβάλει στην πραγματοποίηση των στόχων αυτών, επιτρέποντας μία βελτίωση του σχετικά αδυνάμου ηλεκτρικού δικτύου διανομής-

ότι είναι δυνατόν να είναι συμφέρον για τους ιδιώτες καταναλωτές με μέτριες ανάγκες να εκμεταλλεύονται οι ίδιοι, για την προσωπική τους κατανάλωση, τις τοπικές πηγές υδροηλεκτρικής ενεργείας καθώς και τις εναλλακτικές πηγές ενεργείας- ότι για το σκοπό αυτόν πρέπει να αναληφθεί ενεργός εκστρατεία πληροφορήσεως και ότι οι καταναλωτές αυτοί θα πρέπει να ενθαρρυνθούν ως προς την πραγματοποίηση των αναγκαίων εγκαταστάσεων-

ότι η συντήρηση των μικροστροβίλων δύναται να παράσχει ορισμένες συμπληρωματικές θέσεις απασχολήσεως στον τοπικό πληθυσμό-

ότι η κοινοτική ενέργεια πρέπει να εφαρμοσθεί υπό τη μορφή πολυετούς ειδικού προγράμματος και ότι εναπόκειται στην Επιτροπή, εγκρίνοντας το πρόγραμμα αυτό, να εξακριβώσει ότι οι προβλεπόμενες σε αυτό επιτεύξεις είναι σύμφωνες με τις διατάξεις του παρόντος κανονισμού-

ότι το ειδικό πρόγραμμα πρέπει να ανταποκρίνεται σε ορισμένους από τους τόσους που προβλέπονται στα προγράμματα περιφερειακής αναπτύξεως σύμφωνα με το άρθρο 6 του κανονισμού του Ταμείου-

ότι η Επιτροπή πρέπει να ελέγχει την καλή εκτέλεση του ειδικού προγράμματος εξετάζοντας τις ετήσιες εκθέσεις που θα της υποβάλει το ενδιαφερόμενο Κράτος Μέλος για το σκοπό αυτόν-

ότι είναι αναγκαίο να ενημερώνονται τακτικά με την εφαρμογή του παρόντος κανονισμού το Συμβούλιο, η Συνέλευση και η Οικονομική και Κοινωνική Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναλαμβάνεται ειδική κοινοτική ενέργεια περιφερειακής αναπτύξεως κατά την έννοια του άρθρου 13 του κανονισμού του Ταμείου, η οποία καλείται στο εξής "ειδική ενέργεια" και η οποία θα συμβάλει στη βελτίωση της ασφαλείας των προμηθειών σε ενέργεια για ορισμένες περιφέρειες της Κοινότητος δια της καλυτέρας χρησιμοποιήσεως των νέων τεχνολογιών σε θέματα υδροηλεκτρικής ενεργείας και εναλλακτικών πηγών ενεργείας.

Άρθρο 2

Η ειδική ενέργεια αφορά τις ορεινές ζώνες των περιοχών του Mezzogiorno, κατά την έννοια του άρθρου 3 παράγραφος 3 της οδηγίας 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές(7), όπως ορίζονται στην οδηγία 75/273/ΕΟΚ του Συμβουλίου της 28ης Απριλίου 1975 περί του κοινοτικού καταλόγου των μειονεκτικών γεωργικών περιοχών, κατά την έννοια της οδηγίας 75/268/ΕΟΚ (Ιταλία)(8).

Άρθρο 3

1. Η εφαρμογή της ειδικής ενεργείας θα πραγματοποιηθεί υπό τη μορφή ειδικού προγράμματος, το οποίο καλείται στο εξής "ειδικό πρόγραμμα" και το οποίο θα παρουσιάσει στην Επιτροπή η Ιταλία.

2. Σκοπός του ειδικού προγράμματος είναι να συμβάλει στη βελτίωση των συνθηκών αναπτύξεως των περιοχών που αναφέρονται στο άρθρο 2 δια της βελτιώσεως της ασφαλείας των προμηθειών τους σε ενέργεια. Για το σκοπό αυτόν, αποβλέπει σε μία καλύτερη χρησιμοποίηση των υδροηλεκτρικών τους πόρων καθιστώντας δυνατή, δια της υιοθετήσεως νέων τεχνολογιών, την επαναχρησιμοποίηση εγκαταλειφθέντων ή πεπαλαιωμένων έργων που βρίσκονται σε υδατικά ρεύματα χαμηλής ροής και επίσης σε μία καλύτερη χρησιμοποίηση των εναλλακτικών πηγών ενεργείας. Αποβλέπει επίσης στην ενθάρρυνση των ιδιωτών καταναλωτών ώστε να εκμεταλλεύονται οι ίδιοι τις πηγές υδροηλεκτρικής ενεργείας καθώς και τις εναλλακτικές πηγές ενεργείας, δια μιας εκστρατείας πληροφορήσεως και ενισχύσεων για μελέτες σκοπιμότητος. Αποβλέπει τέλος στη δημιουργία συμπληρωματικών θέσεων απασχολήσεως που συνδέονται με τη συντήρηση των εγκαταστάσεων αυτών.

3. Το ειδικό πρόγραμμα εντάσσεται στο πλαίσιο των προγραμμάτων περιφερειακής αναπτύξεως που αναφέρονται στο άρθρο 6 του κανονισμού του Ταμείου.

4. Το ειδικό πρόγραμμα περιλαμβάνει τις αναγκαίες πληροφορίες που αναφέρονται στο παράρτημα του παρόντος κανονισμού και αφορούν την ανάλυση της καταστάσεως και των αναγκών των σχετικών με τους στόχους που αναφέρονται στην παράγραφο 2, τις σχεδιαζόμενες δραστηριότητες, το χρονοδιάγραμμα για την εκτέλεσή τους και γενικότερα το σύνολο των στοιχείων που επιτρέπουν την εκτίμηση της συνοχής τους με τους στόχους της περιφερειακής αναπτύξεως.

5. Η διάρκεια του ειδικού προγράμματος είναι πενταετής, υπολογιζομένη από την εξηκοστή ημέρα μετά την έναρξη της ισχύος του παρόντος κανονισμού.

6. Το ειδικό πρόγραμμα εγκρίνεται από την Επιτροπή μετά από παρέμβαση της επιτροπής του Ταμείου, σύμφωνα με τη διαδικασία που προβλέπεται στο άρθρο 16 του κανονισμού του Ταμείου.

7. Η Επιτροπή ενημερώνει τη Συνέλευση σχετικά με τα ποσά που εγκρίθηκαν για τις ζώνες κατά την έγκριση του ειδικού προγράμματος.

8. Το ειδικό πρόγραμμα, μετά την έγκρισή του από την Επιτροπή, δημοσιεύεται για ενημέρωση στην Επίσημη Εφημερίδα των Ευρωπαϊκών Κοινοτήτων.

Άρθρο 4

Το Ταμείο δύναται να συμμετέχει, στο πλαίσιο του ειδικού προγράμματος, στις ακόλουθες πράξεις:

1. Εγκατάσταση μικρο-στροβιλογεννητριών (τυποποιημένες ηλεκτρικές γεννήτριες που χρησιμοποιούν μικρές υδατοπτώσεις), συμπεριλαμβανομένης της διευθετήσεως των υφισταμένων χώρων και των σχετικών υδροηλεκτρικών εγκαταστάσεων καθώς και της εγκαταστάσεως γεννητριών που λειτουργούν με αιολική ενέργεια και διατάξεων που χρησιμοποιούν ηλιακή ενέργεια ή που επιτρέπουν την ανάκτηση της ενεργείας που περιέχεται στη βιομάζα, ιδίως δε στα απορρίμματα, εφ' όσον οι εγκαταστάσεις αυτές έχουν τελειοποιηθεί τεχνικά και δεν πληρούν τις προϋποθέσεις του κανονισμού (ΕΟΚ) αριθ. 1302/78 του Συμβουλίου της 12ης Ιουνίου 1978 περί χορηγήσεως χρηματοδοτικής υποστηρίξεως στα προγράμματα εκμεταλλεύσεως εναλλακτικών πηγών ενεργείας(9) και του κανονισμού (ΕΟΚ) αριθ. 727/79 του Συμβουλίου της 9ης Απριλίου 1979 περί εφαρμογής στον τομέα της ηλιακής ενεργείας του κανονισμού (ΕΟΚ) αριθ. 1302/78 περί χορηγήσεως χρηματοδοτικής υποστηρίξεως στα προγράμματα εκμεταλλεύσεως εναλλακτικών πηγών ενεργείας(10).

2. Διάδοση πληροφοριών δι' επιδείξεων σχετικών με τις προοπτικές που προσφέρουν οι μικρο-στρόβιλοι αυτοί καθώς και οι εναλλακτικές πηγές ενεργείας. Μελέτες σκοπιμότητος για τους δυνητικούς ιδιώτες καταναλωτές που επιθυμούν να προβούν οι ίδιοι σε εγκαταστάσεις σχετικές με αυτές τις πηγές ενεργείας.

3. Οργάνωση βασικής εισαγωγής στην τεχνική ώστε να εξασφαλισθούν συμπληρωματικές τοπικές θέσεις απασχολήσεως που συνδέονται με τη συντήρηση των μικρο-στροβίλων.

Άρθρο 5

1. Το Κράτος Μέλος και η Κοινότητα χρηματοδοτούν από κοινού το ειδικό πρόγραμμα. Η συνδρομή του Ταμείου πραγματοποιείται στο πλαίσιο των πιστώσεων των εγγεγραμμένων για το σκοπό αυτόν στον γενικό προϋπολογισμό των Ευρωπαϊκών Κοινοτήτων. Η κοινοτική συμμετοχή καθορίζεται ως εξής:

α) για τις πράξεις τις σχετικές με τις εγκαταστάσεις μικρο-στροβίλων, γεννητριών που λειτουργούν με αιολική ενέργεια και άλλων διατάξεων, συμπεριλαμβανομένων των μελετών προσαρμογής των υλικών στις τοπικές συνθήκες κατά το άρθρο 4 σημείο 1: 50% της δαπάνης όταν πρόκειται περί επενδύσεων των δημοσίων αρχών- στις άλλες περιπτώσεις: 30% του κόστους της επενδύσεως. Η κοινοτική ενίσχυση δύναται να είναι συμπληρωματική του υφισταμένου καθεστώτος ενισχύσεως-

β) για τις πράξεις διαδόσεως των πληροφοριών και επιδείξεως που αναφέρονται στο άρθρο 4 σημείο 2:70% του κόστους λειτουργίας των οργανισμών των επιφορτισμένων με την εργασία αυτή-

γ) για τις πράξεις τις σχετικές με τις μελέτες σκοπιμότητος που αναφέρονται στο άρθρο 4 σημείο 2: 70% του κόστους των μελετών αυτών-

δ) για τις πράξεις εισαγωγής στην τεχνική που αναφέρονται στο άρθρο 4 σημείο 3: 70% της δημοσίας δαπάνης.

2. Για τις πράξεις που αναφέρονται στην παράγραφο 1, οι κατηγορίες των δικαιούχων της συνδρομής του Ταμείου δύνανται να είναι οι εξής: δημόσιες αρχές, οργανισμοί τοπικής αυτοδιοικήσεως, διάφοροι οργανισμοί, επιχειρήσεις ή ιδιώτες. Οι ενισχύσεις που αναφέρονται στην παράγραφο 1 περίπτωση ε), εφ' όσον επωφελούνται άμεσα οι επιχειρήσεις, δεν δύνανται να έχουν ως εποτέλεσμα τη μείωση της συμμετοχής των επιχειρήσεων σε ποσοστό μικρότερο από 20% της συνολικής δαπάνης.

3. Το ύψος της παρεμβάσεως του Ταμείου της οποίας τυγχάνει το ειδικό πρόγραμμα δεν δύναται να υπερβαίνει το ποσό που έχει εγκριθεί από την Επιτροπή κατά την έγκριση του προγράμματος αυτού, η οποία αναφέρεται στο άρθρο 3 παράγραφος 6.

4. Οι αναλήψεις βάσει του προϋπολογισμού σχετικά με την εκτέλεση του ειδικού προγράμματος αποφασίζονται σε ετήσια τμήματα σύμφωνα με την πορεία της πραγματοποιήσεώς του.

Άρθρο 6

1. Η συνδρομή του Ταμείου για τα προβλεπόμενα στο ειδικό πρόγραμμα μέτρα καταβάλλεται στο ενδιαφερόμενο Κράτος Μέλος (ή σύμφωνα με τις υποδείξεις που αυτό έχει διαβιβάσει στην Επιτροπή για το σκοπό αυτόν) βάσει των ακολούθων κανόνων:

α) δεκτικές ενισχύσεως είναι μόνο οι δαπάνες που έχουν πραγματοποιηθεί μετά την ημερομηνία ενάρξεως της ισχύος του παρόντος κανονισμού-

β) εφ' όσον υπάρχει χρηματοδοτική συμμετοχή του Κράτους Μέλους, οι καταβολές, πλην των προκαταβολών που αναφέρονται στην περίπτωση γ), πραγματοποιούνται όσο το δυνατό παράλληλα με την καταβολή της συμμετοχής του. Στην αντίθετη περίπτωση, οι καταβολές πραγματοποιούνται όταν το Κράτος Μέλος βεβαιώσει ότι το ποσό οφείλεται και δύναται να καταβληθεί από την Κοινότητα.

Κάθε αίτηση πληρωμής συνοδεύεται από πιστοποιητικό του Κράτους Μέλους το οποίο βεβαιώνει το αληθές των πράξεων και την ύπαρξη λεπτομερών δικαιολογητικών στοιχείων, και περιλαμβάνει τις ακόλουθες ενδείξεις:

- φύση των πράξεων που καλύπτονται από την αίτηση πληρωμής-

- ύψος και φύση των δαπανών που πραγματοποιήθηκαν για τις διάφορες πράξεις κατά την περίοδο που αφορά η αίτηση.

- επιβεβαίωση ότι οι πράξεις που περιγράφονται στην αίτηση πληρωμής έχουν αρχίσει σύμφωνα με το ειδικό πρόγραμμα-

γ) όταν το Κράτος Μέλος παρέχει τη βεβαίωση ότι για το ειδικό πρόγραμμα δαπανήθηκαν ήδη ποσά βάσει ενός ετήσιου τμήματος, το Ταμείο δύναται να καταβάλει κατόπιν αιτήσεως του κράτους αυτού προκαταβολή ίση με το 30% του ποσού των ανειλημμένων πιστώσεων. Όταν το ποσό της προκαταβολής αυτής εξαντληθεί και αφού το Κράτος Μέλος υποβάλει στην Επιτροπή το πιστοποιητικό που αναφέρεται στην περίπτωση β), δύνανται να καταβληθούν νέες προκαταβολές, καθεμιάς ανερχομένης σε 30% των ανειλημμένων πιστώσεων κατά ετήσιο τμήμα.

2. Στο τέλος κάθε έτους, το ενδιαφερόμενο Κράτος Μέλος υποβάλλει στην Επιτροπή έκθεση όπου εμφαίνεται η πρόοδος της εκτελέσεως του ειδικού προγράμματος με αναφορά στις πληροφορίες που απαιτούνται από το παράρτημα του παρόντος κανονισμού. Οι εκθέσεις αυτές πρέπει να παρέχουν τη δυνατότητα στην Επιτροπή να βεβαιώνεται για την εκτέλεση του ειδικού προγράμματος, να διαπιστώνει τα αποτελέσματά του και να εξασφαλίζει ότι οι διάφορες πράξεις εκτελούνται κατά συνεκτικό μεταξύ τους τρόπο. Οι εκθέσεις γνωστοποιούνται στην Επιτροπή Περιφερειακής Πολιτικής.

3. Βάσει των εκθέσεων αυτών και των σχετικών με αυτές αποφάσεων, η Επιτροπή καταρτίζει έκθεση σύμφωνα με τους όρους που προβλέπονται στο άρθρο 21 του κανονισμού του Ταμείου.

4. Σε περίπτωση σημαντικής τροποποιήσεως ειδικού προγράμματος κατά την εκτέλεσή του, εφαρμόζεται η διαδικασία που προβλέπεται στο άρθρο 3 παράγραφος 6.

5. Στο τέλος της εκτελέσεως του ειδικού προγράμματος, η Επιτροπή υποβάλλει στην Επιτροπή Περιφερειακής Πολιτικής μία έκθεση.

6. Το άρθρο 9 παράγραφος 1 έως 5 του κανονισμού του Ταμείου εφαρμόζεται εν ανάγκη στην ειδική ενέργεια που προβλέπεται από τον παρόντα κανονισμό.

Άρθρο 7

Ο παρών κανονισμός δεν προδικάζει την επανεξέταση του κανονισμού του Ταμείου που προβλέπεται στο άρθρο 22 αυτού και η οποία πρέπει να λάβει χώρα πριν από την 1η Ιανουαρίου 1981, προτάσει της Επιτροπής.

Άρθρο 8

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 7 Οκτωβρίου 1980.

Για το Συμβούλιο

Ο Πρόεδρος

G. THORN

(1) ΕΕ αριθ. Ν 73 της 21.3.1975, σ. 1.

(2) ΕΕ αριθ. Ν 35 της 9.2.1979, σ. 1.

(3) EΕ αριθ. Α 285 της 15.11.1979, σ. 3.

(4) ΕΕ αριθ. Α 85 της 8.4.1980, σ. 24.

(5) ΕΕ αριθ. Α 83 της 2.4.1980, σ. 4.

(6) ΕΕ αριθ. Α 153 της 9.7.1975, σ. 1.

(7) ΕΕ αριθ. Ν 128 της 19.5.1975, σ. 1.

(8)ΕΕ αριθ. Ν 128 της 19.5.1975, σ. 72.

(9) ΕΕ αριθ. Ν 158 της 16.6.1978, σ. 3.

(10) ΕΕ αριθ. Ν 93 της 12.4.1979, σ. 3.

ΠΑΡΑΡΤΗΜΑ

Το ειδικό πρόγραμμα περιλαμβάνει τις ακόλουθες ενδείξεις σχετικά με τις ζώνες που αναφέρονται στο άρθρο 2:

1. α) ανάλυση της καταστάσεως και των αναγκών σχετικά με την προμήθεια σε ηλεκτρισμό και τη χρησιμοποίηση των εναλλακτικών πηγών ενεργείας με αναφορά των προτεραιοτήτων για την επέκταση και τη βελτίωση του υφισταμένου συστήματος-

β) πληροφορίες σχετικές με την οικονομική απόδοση της εγκαταστάσεως των μικρο-στροβίλων-

γ) περιγραφή των δημοσίων ενεργειών που ανελήφθησαν για την κάλυψη των αναγκών αυτών, με αναφορά των δημοσίων δαπανών που προέκυψαν κατά μέσο όρο ετησίως.

2. Όσον αφορά τις πράξεις που αναφέρονται στο άρθρο 4:

α) προβλέψεις εγκαταστάσεως των μικρο-στροβίλων στους υφισταμένους χώρους. Προσδιορισμός της τοποθεσίας τους, περιγραφή του είδους των έργων διευθετήσεως των χώρων συμπεριλαμβανομένων των σχετικών υδραυλικών έργων και εκτίμηση των βελτιώσεων που πρόκειται να προκύψουν στην προμήθεια ηλεκτρισμού-

β) προβλέψεις εγκαταστάσεως γεννητριών που χρησιμοποιούν αιολική ενέργεια ή άλλων διατάξεων-

γ) τρόπο διεξαγωγής της ενημερωτικής εκστρατείας, αριθμό των προβλεπομένων κέντρων επιδείξεως, αριθμό και είδος των προβλεπομένων εκδόσεων και μελετών σκοπιμότητος-

δ) προβλεπόμενους τρόπους πραγματοποιήσεως εισαγωγής στην τεχνική και προοπτικές για συμπληρωματικές θέσεις απασχολήσεως.

3. Όσον αφορά το σύνολο του ειδικού προγράμματος:

α) περιγραφή, κατά το δυνατό ποσοτικοποιημένη, των στόχων που προβλέπονται στο ειδικό πρόγραμμα, ιδίως στο θέμα της απασχολήσεως-

β) εφ' όσον οι πληροφορίες αυτές δεν έχουν προσδιορισθεί με επαρκή ακρίβεια στο πρόγραμμα περιφερειακής αναπτύξεως, περιγραφή των υφισταμένων ή μελλοντικών δημοσίων μέτρων που προβλέπεται να τεθούν σε εφαρμογή παράλληλα με το ειδικό πρόγραμμα και τα οποία θα συμβάλλουν στη βελτίωση της καταστάσεως στον τομέα της απασχολήσεως στις ζώνες που αναφέρονται στο άρθρο 2-

γ) προθέσεις των εθνικών αρχών σχετικά με τη χρησιμοποίηση άλλων πόρων προερχομένων από τα ταμεία διαρθρωτικής σκοπιμότητος της Κοινότητος-

δ) χρονοδιάγραμμα εφαρμογών του προγράμματος-

ε) εκτίμηση του ποσού της δημοσίας δαπάνης που συνδέεται με την εφαρμογή του προγράμματος, περιλαμβάνουσα την ετήσια κατανομή της δαπάνης αυτής για καθεμία από τις προβλεπόμενες πράξεις-

στ) οργανισμοί επιφορτισμένοι με την εφαρμογή του προγράμματος και των διαφόρων πράξεων-

ζ) μέτρα πληροφορήσεως που προβλέπονται για την ευαισθητοποίηση των πιθανών δικαιούχων και των επαγγελματικών κύκλων ως προς τις δυνατότητες που προσφέρει το ειδικό πρόγραμμα και ως προς τον σχετικό ρόλο της Κοινότητος-

η) περιγραφή άλλων υφισταμένων ή μελλοντικών δημοσίων ενεργειών σχετικών με την ενθάρρυνση των καταναλωτών για να εκμεταλλεύονται οι ίδιοι τις τοπικές πηγές ενεργείας, συμπεριλαμβανομένων των σχετικών νομοθετικών μέτρων.